Kúsok duše

„Ja ťa fakt zabijem, Engels!“ zakričal Torn vytočený do krajnosti. S rukami natiahnutými pred seba sa zo všetkých síl snažil udržať mentálnu bariéru, ktorá jediná ich delila od definitívneho konca.

„Och, vážne?! A stihneš to skôr ako oni?“ štekol po ňom Dávid Engels a ukázal na hordu oživených mŕtvol, ktoré sa na nich vrhnú hneď, ako bariéra povolí. Tlačili tých dvoch na obrovskú skalnú stenu a nedávali im nijakú šancu na útek. Jediný možný únik núkalo ústie starej banskej šachty, ktoré mali priamo za chrbtom. Šachta však takisto znamenala smrť.

Dávid cítil, ako ním prenikala panika. Dokonale upravený biznismen, v obleku so zlatými manžetovými gombíkmi, rolexkami a s čiernymi vlasmi začesanými dozadu vždy vystupoval sebaisto a rozvážne. Teraz po veľmi dlhom čase pociťoval strach. Ako najsilnejší nekromant v okolí bol zvyknutý na poslušnosť za každých okolností. Lenže práve v tejto chvíli mu šli po krku mŕtvi, ktorí ho z nejakého zvláštneho dôvodu nepočúvali. Rýchlo nabil svoj štýlový revolver a presne mierenými ranami niekoľkých zložil. Vystreleným nábojom totiž bariéra nijako nevadila.

Torn popri ňom vyzeral v obyčajných rifliach a tričku ako chudobný príbuzný, no za daných okolností nemienil riešiť svoj dresscode. Všetky myšlienky smeroval do neviditeľnej energetickej bariéry, ktorú postavil mŕtvolám do cesty a držal ju už dobrých dvadsať minút. Šialený výkon. Menej skúsení agenti by dávno ležali v bezvedomí.

„Švihni si!“ zakričal na nekromanta.

„Ako švihni? Toto je imidžovka! Fakt si myslíš, že zbraň nosím preto, aby som ju používal?!“ ohradil sa nekromant, no znova vložil náboje do bubienka revolvera a vystrelil. „Tak a je to! To bol posledný! Prečo vlastne nepoužiješ nejaký trik? Tie svoje čáry-máry, aby si nás ich zbavil?!“

„Takto to nefunguje,“ vydýchol Torn. Už bez kriku, pokojne. Dochádzali mu sily, musel sa šetriť. „Nerobím *čáry-máry*.“

„A kde je tá tvoja Agentúra? Miešate sa, do čoho netreba a keď by sa nejakí agenti hodili, tak nikde nikto!“

„Oni neprídu.“

„Oživenie toľkých mŕtvol predsa sprevádza enormná energetická aktivita, už o mne musia vedieť,“ namietol Dávid a nalepil sa chrbtom na skalnú stenu.

„Tentokrát nie. Tvoja aktivita sa kryje s geopatogénnou zónou,“ odpovedal Torn.

Preto ho sem Agentúra vyslala. V prísnom utajení sledovala, či do reality ľudského sveta neprenikajú neželané entity. Energetickí paraziti, démoni, alebo duše, ktoré ostali zaseknuté na polceste. Keď sa vyskytlo niečo nadprirodzené, centrála vyslala agentov, aby zjednali nápravu. Aj Torn mal isté schopnosti, silou mysle dokázal zvádzať energetické súboje s démonmi, čiastočne aj obísť niektoré fyzikálne zákony, postaviť zlu do cesty bariéru, no rozhodne neovládal *čáry-máry*.

Pôvodne mal prešetriť starú cestu na okraji Handlovej vedúcu popri dvestoročnej odstavenej štôlni, ktorou ľudia jazdili ako skratkou k novému bizniscentru za mestom. V poslednom čase v danej oblasti dochádzalo k zvýšenému počtu smrteľných nehôd bez zjavnej vonkajšej príčiny. No keď došiel na miesto, našiel tlupu mŕtvol a bezmocného Engelsa. Inštinktívne skočil pred neho a postavil energetickú stenu. Vzápätí mu došlo, že sú v pasci. Geopatogéna zóna v okolí štôlne vyžarovala tak silno, že Engelsovo nezákonné oživenie ľudí si nikto v centrále nevšimol.

Torn potláčal hnev. Zachraňoval krk niekomu, koho mali agenti pekne v zuboch. Oni dozerali na rovnováhu a odvádzali mŕtvych preč, ak bolo treba. Naopak, Engels ich zase povolával späť. Samozrejme, že sa nemali v láske. Bedlivo nerkomanta sledovali, pripravení zasiahnuť, keby svoje schopnosti zneužíval a ovplyvňoval nimi napríklad politické dianie. Keď Engels vstrebal skutočnosť, že Agentúra by ho dokázala odstaviť, uzavrel s ňou prímerie a sľúbil, že svoje aktivity utlmí na minimum. Agentúra súhlasila a neveľmi ochotne ho tolerovala. Predsa len, nekromant sa vo výnimočných prípadoch mohol hodiť aj jej. Lenže oživenie päťdesiatich tiel rozhodne nie je utlmenie aktivít. Kam dal ten idiot rozum, keď sa rozhodol narušiť prirodzený energetický tok v takomto rozsahu?!

„Koľko potrvá, kým si uvedomia, že im chýbaš a vydajú sa hľadať tvoju mŕtvolu, Torn?“ Nekromant vedel, ako agentovi prezývka prischla. Pri poslednom odstraňovaní démonov narobil paseku ako tornádo. Uspel však, vďaka čomu sa radil medzi najlepších.

„Nachádzame sa v centre geozóny, telefóny sú vyradené, takže rátali s tým, že sa mi nedovolajú. Nemajú dôvod myslieť si, že niečo neklape. Až keď do hodiny nepodám report, začnú sa zhánať,“ odpovedal agent.

„A ako dlho ešte udržíš bariéru?“

Torn sa k nemu vyčerpane otočil. Z nosa sa mu pustila krv, utrel si ju do predlaktia. „Hádaj.“

„Musíme do štôlne,“ navrhol Dávid. Dotykom skontroloval, či má kovovú fľašu, pod sakom pripnutú popruhom k telu, stále na mieste. Celý čas stál tak, aby si ju Torn nevšimol.

„Hrabe ti?!“ zaskučal Torn. Ledva sa držal na nohách. „Keď sa v tej tme potkneme, viac nevstaneme. Rozoberú nás na súčiastky. Takto sa mi fakt...“ zalapal po dychu, „skapať nechce.“

„A ty si došiel k názoru, že máš na výber?!“ prskol Dávid.

Torn chvíľu váhal, potom bradou ukázal na vchod do štôlne. Spustil ruky a obaja vbehli dnu. Sekundu sa nič nedialo. Potom mŕtvi pochopili, že cesta je voľná.

Agent zapol na mobile baterku, aby si na nebezpečne sa zvažujúcom teréne nezlámali väz.

„Na prvej doprava!“ navigoval Dávid. Vtom ho za sako schmatla mŕtva žena. Bleskovo ju udrel päsťou do brady. Hlava sa jej zvrátila dozadu v neprirodzenom uhle, jej telo sa prevážilo a sklátilo sa na zem. Nato Dávid vykríkol od bolesti. Zacítil totiž na koži dotyk ďalšieho mŕtveho, jeho kostnaté prsty sa mu zarývali do lýtka. Načahovali sa po ňom ďalší a ďalší v neutíchajúcej snahe z neho spraviť jedného z nich. V tej chvíli vedel, že skončil. Klesol na zem, zranená noha ho neudržala. Strach ho úplne paralyzoval a telo mu vypovedalo službu.

Tornov krik začul ako spod hladiny vody.

Lenže agent neváhal, oblapil ho okolo hrudníka a ťahal ho preč. Spätkoval s ním do chodby.

„Pomôž mi!“ kričal na Engelsa, ktorý sa ním nechal ťahať ako kus handry. Vtedy sa Engels spamätal a z celej sily kopol do hromady tiel. Niektoré sa zvalili a na chvíľu časť mŕtvej procesie spomalili.

Tí, ktorí ostali na nohách, však odhodlane pokračovali v úsilí nekromanta roztrhať.

„Ešte kúsok! Ťahaj, doboha!“ vrieskal Dávid a po chrbte mu od strachu stekal pot.

Narazili na prekážku, čosi sa im zosypalo k nohám. Uhlie. Chodba bola zaslepená hromadou uhlia.

„Nemáme šancu,“ šepol Torn.

„Počkaj. Pozri, zastavili sa,“ ukázal Dávid pred seba.

Agent zasvietil do chodby. Oživení sa skutočne päť metrov pred nimi kolembali na mieste.

„Boja sa vstúpiť na miesto svojej smrti. Telo si pamätá. Nikdy nevojdú tam, kde násilne prišli o život.“

„Čo tu vlastne robí toľko mŕtvol?“ spýtal sa Torn. Hlava sa mu zatočila, prekvapene zažmurkal. Držanie mentálnej bariéry ho vyčerpalo.

„Podľa starých záznamov ich popravili nacisti. Postavili ich sem do rohu a nechali zaživa zasypať uhlím. Tadiaľ,“ zabodol prst do stropu. Nad hlavami zbadali šachtu vedúcu na vyššie poschodie. „Bez prívodu vzduchu sa ich telá krásne zachovali. Raj pre nekromanta.“

„Vďaka tvojmu raju som ti musel zachraňoval riť! Mimochodom, nemáš zač.“

„Hej, dík.“

Torn položil mobil so zasvietenou baterkou na zem a sadol si. Zahľadel sa do chodby, kde teraz viac počul než videl hordu oživených. Neostalo mu iné, len čakať, kým ho začne hľadať Agentúra a dovtedy zdieľať priestor s nekromantom, ktorému by najradšej za jeho aroganciu jednu vrazil.

„Za toto sa budeš zodpovedať, Engels,“ precedil cez zuby. „Vlastne sa nečudujem, že som ťa tu našiel. Dostali sa ku mne informácie o tvojich nedávnych aktivitách. Rokoval si so starostom a developermi o tejto oblasti. Čo, nepodvolili sa ti? Tak si si povolal armádu mŕtvych, aby si ich zlomil?“

„Sú lacnejší ako živí,“ šplechol mu nekromant.

„Mal som im ťa nechať napospas. A nehrýzla by ma jediná výčitka, Engels. Porušil si dohodu. Pre biznis neváhaš spôsobiť katastrofu.“

„Jasné, lebo Engels za všetkým vidí len prachy, že? Robil som to pre sestru, ty kretén.“

„Pokiaľ viem, tvoja sestra sa k tebe nepriznáva.“

„Už ma serieš, čo všetko o mne viete?!“

„Divil by si sa,“ Torn si neodpustil škodoradostný úškrn. Nie raz si v Agentúre listoval jeho celkom hrubú zložku.

„A zistil si si aj to, že sa zamestnala v neďalekej firme a jazdievala tam skratkou okolo štôlní? Aj ja som si všimol, že s týmto miestom nie je niečo v poriadku, no keď som ju chcel varovať, ani mi nezdvihla telefón. Odstrihla sa odo mňa, len čo zistila... čo dokážem. Neprehovorila so mnou roky,“ Dávid zvesil plecia a na okamih odložil masku obchodníka, ktorý neprehráva. „Preto som jednal so starostom aj developermi. Chcel som, aby to tu uzavreli, to je celé. A nefandi si. Mám prachy, naozaj len málokedy potrebujem ľudí presviedčať *inak.* Lenže sestra havarovala. Skôr, než som niečo dosiahol. Mala šťastie, je len v kóme, ale nevedia ju prebudiť.“

Torn sa naňho prekvapene pozrel. Trochu skrotol.

„Chcel si jej dušu vytiahnuť z metasveta?“ Premasíroval si spánky. Hlava sa mu stále točila, myšlienky sa mu v hlave trieštili.

Dávid prikývol. „Ešte žije, takže len kúsok jej duše. Zvyšok stále sídli v tele. Ten kúsok uviazol v metasvete. Presne tam, kde končia duše mŕtvych, keď sa im nepodarí odísť do svetla. Mala to byť rutinná záležitosť. Lenže práve táto geopatogénna zóna spôsobuje komplikácie. Neviem presne, o čo ide, s takýmto javom som sa ešte nestretol. Geozóny pôsobia len v našej realite, no táto preniká aj do iných realít, či presnejšie rovín, a predovšetkým do metasveta a pôsobí tam ako silný magnet. Niektoré duše púta k sebe a neviem ich od neho odtrhnúť. Pri povolávaní zaseknutých duší je však možné použiť energetický podtlak. Ak oživím enormný počet mŕtvych, oživeným sa často podarí stiahnuť danú dušu so sebou. Stačilo by mi len nájsť medzi nimi takú mŕtvolu, ktorá by v sebe niesla dve duše,“ zhlboka sa nadýchol, pociťoval na pľúcach tlak. Aj jemu sa mierne zatočila hlava. Po očku sledoval Torna. Musí vydržať dlhšie ako agent.

„Podarilo sa?“

„Neviem. Privolal som ich presne tu, kde teraz sedíme a vyviedol von. Vtedy si uvedomili, že nie sú zviazaní mojou vôľou. Vždy sú podráždení, keď ich nekromant volá medzi živých. Dali mi to pocítiť, takže som ich nestihol skúmať, ako si si všimol.“

„Vyzerá to tak, že geozóna blokuje tvoju schopnosť ich ovládať. Možno je ich *myseľ* stále prilepená k tomu magnetu v metasvete.“

„Kiež by som to vedel skôr. Ale toto bolo jediné opustené miesto s dostatkom mŕtvol. Požičiavať si z márnice ste mi zakázali,“ zaškeril sa.

Torn len zaťal päsť, nekromantove neprístojné vtipy ho vedeli vytočiť do nepríčetna. Vydoloval v sebe posledné zvyšky vôle a upokojil sa.

„Takže toto, čo sa deje, nie je normálne, hej? Ani trochu?“ vyzvedal. Snažil sa pospájať si fakty do zmysluplného celku a ideálne aj nájsť spôsob, ako z beznádejnej situácie von.

„Jasné, že nie je. V živote som sa počas povolávania mŕtvych nestretol so žiadnou blokáciou. Nemá tam prečo byť. Nemá ju čo produkovať.“

„Ale zjavne produkuje. Odkedy to trvá?“

„Fakt neviem. V poslednom čase som sekal dobrotu, nevšimol si si? Nepotreboval som oživovať. Naposledy som sa do metasveta ponoril možno pred štvťrokom.“

„Nehodovosť na tomto úseku prudko vzrástla len za posledný mesiac,“ premýšľal nahlas Torn. Chcel uchopiť nejakú myšlienku, čo mu poletovala priamo pred nosom, no šlo to ťažko. Nedokázal sa poriadne sústrediť a cítil, že mu niečo dôležité uniká. „Dokázal by si teraz vojsť do metasveta?“

„Za týchto podmienok?“ zdvihol obočie Dávid.

„Nie, pozvem ťa do cukrárne, aby si mal pohodlie. Viem o jednej famóznej,“ štekol Torn.

Dávid doňho zabodával zrak. V tvári sa mu zračil nesúhlas so všetkým, čo sa Torn chystal navrhnúť.

„Musíme zistiť, o čo tu ide,“ agent ignoroval nekromantove mĺkve námietky. „Pokiaľ si s novotami v metasvete ani ty nevieš dať rady, situácia je horšia, ako som si pôvodne myslel. Ak môžeme aspoň získať nejaké indície, ktoré by pomohli mojim kolegom rozlúsknuť záhadu, keď... nás nájdu...“

Dávid po agentovi opäť švihol pohľadom.

„Nehrajme sa na nádej, dlho tu nevydržíme, Engels. To je hádam jasné aj tebe.“

„Práve preto nemám chuť svoje šance znižovať, vďaka za ponuku,“ zotrel ho Dávid.

„Seriem ti na to, na čo nemáš chuť! V týchto sračkách sme sa ocitli len vďaka tebe!“

„V týchto sračkách sme sa ocitli vďaka faktu, že tu niečo núti ľudí havarovať a navyše si to zhromažďuje mŕtvych okolo seba! Nie je náhodou zodpovednosťou Agenútry podobné prípady riešiť a eliminovať?!“

„Vzájomné obviňovanie nám teraz isto pomôže,“ odtušil Torn, ale aj jeho škrelo, že Agentúra na čosi také závažné ako výkyv v geopatogénnej zóne neprišla.

„Nepomôže, ale robí mi mimoriadne dobre,“ šplechol mu Dávid.

Agent si vošiel prstami do vlasov a bezmocne sa oprel hlavou o chladnú stenu štôlne.

„Chalani z agentúry by možno prišli celej záhade na koreň, keby sme im aspoň trochu uľahčili prácu. Ľudia tu prichádzajú o život, ani niekto ako ty, sa nemôže tváriť, že mu to je jedno... Navyše, začínam si myslieť, že si trafil do čierneho.“

„A ako?“ Dávid znel prekvapene. Hnev z jeho tváre vyprchal. Ak Torn prišiel na niečo, čo by mohlo zachrániť jeho sestru, tak to urobí.

„Geozóna rozhodne nemôže na duše v metasvete pôsobiť ako magneť. Ale blokácia tu je, to nemožno poprieť. Zrejme máme dočinenia s dvoma javmi, ktoré spolu súvisia. Len neviem prísť na žiadneho spoločného menovateľa. Keby sme ho našli, možno by sme oba problémy dokázali odstrániť. No obávam sa, že z našej reality to nepôjde. Keby sa nejaký extrémny výkyv vyskytol u nás, myslím v našej realite, chlapci z Agentúry by ho naozaj zaznamenali. Neverím, že nie. Lenže u nás je ticho, “ Torn na chvíľu zavrel oči a zaklonil hlavu, zátylkom sa oprel o skalu. Rozprávanie ho vyčerpávalo.

„Chceš, aby som od mŕtvych zistil, aká sila ich v metasvete drží,“ zhodnotil Dávid. „Ale neposlúchajú ma, pamätáš? Trčíme tu práve preto, že keď spravíme krok, roztrhajú nás.“

Torn takmer nepatrne pokýval hlavou.

„Chcem, aby si spravil ponor do metasveta ty sám.“

Nekromant naňho vyjavene pozrel. Povolávanie mŕtvych, čiže nadviazanie kontaktu s ich dušami, to bola pomerne rutinná záležitosť. Veď také niečo, hoci vo veľmi oklieštenej podobe, dokážu aj rôzne veštice či médiá. No ponor? Ten vyžadoval extrémne úsilie. Človek musel rozšíriť svoje vedomie, istým spôsobom ho odpútať od tela a vstúpiť mysľou do inej úrovne reality – do metasveta medzi mŕtve duše. V tej chvíli dotyčný nemal kontrolu nad vlastným telom. Dokonca mohol utŕžiť rôzne zranenia, ktoré sa premietli na fyzickom tele, ak narazil na mimoriadne agresívnu dušu. Zdatný nekromant sa dokázal ubrániť útoku duší počas ponoru, a Engels zdatný bol. Lenže teraz sa situácia líšila od rutiny. V metasvete sa nachádzalo čosi, čo tam byť nemalo a Engels netušil, čomu tam bude čeliť a či sa odtiaľ vôbec vráti.

No ľudia kvôli tomu *čosi* umierali a život jeho sestry takisto visel na vlásku. Musel dať Tornovi za pravdu – ani jemu nebolo jedno, čo sa v okolí baní deje.

„Dobre. Ponorím sa. Ak by si videl, že je čosi zle, preber ma.“

Torn prikývol. Najradšej by síce nekromanta videl niekde pod zámkom, ale rozhodne ho nemienil nechať v problémoch.

Dávid si ľahol na zem. Zavrel oči, niekoľkokrát sa zhlboka nadýchol a potom zdanlivo zaspal. V skutočnosti sa mysľou ponoril do metasveta.

O dve minúty Dávid otvoril oči, prudko sa nadýchol, akoby sa vynoril z vody a vydesene sa nalepil chrbtom o stenu.

„Sme v riti!“ šepol v takmer posvätnej hrôze a hľadel do prázdna.

„Čo sa deje? Tak čo sa tam deje?!“ zrúkol Torn, keď nekromant na prvýkrát nereagoval.

„Nie je to naše,“ povedal a prehliadol si krvavé škrabance, ktoré mu naskákali na predlaktiach tesne predtým, než sa vrátil vedomím do tela.

„Čo nie je naše?“ nechápal Torn.

„Tá vec. V metasvete. Nepochádza od nás. Nepochádza zo Zeme, rozumieš?“ Dávid až teraz do Torna zabodol zrak a hľadal v ňom oporu. Dávid Engels sa po druhýkrát v živote nevýslovne bál. A to počas jedného dňa.

„Zbláznil si sa? Čo tým myslíš?!“ agent tiež nemal ďaleko od paniky.

„Presne to, čo hovorím. Niečo tu uviazlo. Cudzie vedomie mimozemského pôvodu. Nie je ako ET alebo votrelec alebo čo ja viem! Je to nehmotné, len ako vedomie, nejaká entita.“

Tornovi sa v hlave predháňali myšlienky ako splašené kone. Ľudskú realitu už musel zbavovať naozaj rôznych problémov. Démonov, elementálov, hellionov. Ale mimozemská entita?

„Ako sa sem...“

„Ja neviem, myslíš, že som mal chuť to zisťovať?“ ohradil sa Dávid. „Držal som sa najďalej, ako sa dalo. Musel som sa brániť, aby ma to nevycucalo. Zdržal som sa, len koľko som musel, a padal som späť. Zachytil som len nejaké obrazy, ktoré entita okolo seba šírila. Akoby útržky spomienok. Cestovala vesmírom a nie, neviem, ako je to možné, ak by si sa pýtal. Nemá telo, nie je to žiadny humanoid či trebárs obrí hmyz. Skrátka vedomie. Tomuto vedomiu sa počas jeho cesty stala nejaká nehoda. Dostalo sa do dráhy gama žiareniu a vymrštilo ho to k nám. Priľnulo k metasvetu, pretože aj duše sú istým spôsobom energia. Môžem sa len domnievať, že tento druh energie je mimozemskej entite blízky. Podobajú sa.“

Torn sa pokúšal vstrebať všetky informácie a nezblázniť sa.

Dávid pokračoval: „Tá entita tu ostala uväznená. Cíti hnev a chce odtiaľto preč. Lenže nemôže. Nemá dosť energie.“

„Takže... ona je dôvodom, prečo nemôžeš ovládať mŕtvych? Entita tie duše ťahá k sebe ako magnet?“

„Presne tak. Ja... myslím, že ich chce využiť. Potrebuje ich energiu, aby nejako prekonala hranicu metasveta a vrátila sa domov.“

„Ale nestačí to...“

„Nestačí.“

„Takže nejako ohla našu realitu a doslova vyrobila geopatogénnu zónu, aby si nazbierala viac duší?“ Torn si vždy dokázal rýchlo spojiť fakty.

„Správne,“ potvrdil nekromant.

„Tak to sme v riti,“ vydýchol Torn. Hlava sa mu zatočila.

„Presne to sa ti snažím vysvetliť.“

Torn vyskočil na nohy, na chvíľu sa zdalo, že je odhodlaný preraziť rady mŕtvych a dostať sa von zo šachty, aby mohol varovať kolegov.

„Potrebujem tvoju pomoc, Engels!“

„Zabudni. Im sa už dobrovoľne nepostavím,“ kývol nekromant k zástupu živých mŕtvol.

Torn chcel niečo povedať, no dostal závrat. Lapal po dychu, pred očami sa mu mihali farebné kruhy.

„Čo... sa deje?“ spýtal sa.

„Minul sa nám kyslík. Sme v slepom tuneli, necirkuluje tu vzduch. Si vyčerpaný z držania energetických bariér, takže pôjdeš prvý. To je dobre,“ oznámil vecne, hoci so značnou námahou Dávid. Potom si rozopol sako a z postroja, k akému sa bežne pripínajú pudzrá so zbraňami, vytiahol litrovú kovovú fľašu s takmer čistým kyslíkom. Pár minút mu vydrží, ale deliť sa nemôže. Priložil si na tvár inhalačnú masku.

„Ty zasratý hajzel! Vedel si, že nakoniec aj tak skončíme v štôlni!“

„Ale nevedel som, že ma prídeš pozrieť. Jasné, že som sa poistil – netušil som, aké to vo vnútri bude a či sa na mieste masového hrobu bude dať pohodlne dýchať. Ty si proste škrt cez rozpočet.“

Torn vykročil vpred, no zaspätkoval, akonáhle zbadal, že naňho mieri nekromantov revolver. Zavrčal: „Už nemáš náboje.“

„Nenúť ma overiť si to.“

Agent sa chcel brániť, závrat ním však švihol o stenu. Z posledných síl pred sebou postavil novú energetickú bariéru, akoby mu snáď mala pomôcť.

„Nebráň sa tomu.“

Torn sa zosunul na zem.

Dávid sa neunúval skontrolovať mu pulz.

Mŕtvi pulz nemajú.

Keď agenti dorazili na miesto a opatrne presnorili banské chodby, ostali s údivom stáť. No oklepali sa rýchlo, oživeným dopriali ďalšiu smrť a vyvliekli z chodby nehybného Torna a ako bonus Engelsa, ktorému v hneve stihli uštedriť niekoľko úderov päsťou.

Chystali sa ho spútať, aby ho predviedli pred šéfa Agentúry.

„Pustite ma, ak oňho nechcete prísť!“ kričal Engels, zatiaľ čo ho tlačili tvárou do prachu. Kopol agenta za sebou a hodil sa k Tornovi, ktorého sa snažili oživiť rovno pred vchodom do štôlne. Položil mu ruky na hruď a s výdychom zavrel oči. Najbližší agent namieril na nekromanta zbraň, ale nechal ho konať.

Tornovo telo sa zrazu prehlo v kŕči, z hrdla sa mu vydral výkrik.

„Máte ho späť,“ šepol Dávid, takisto vyčerpaný na smrť. Ponor do metasveta a vnucovanie svojej vôle mŕtvym zanechalo stopy aj na ňom.

Torn sa otriasol, akoby ho nasilu prebudili po opici. Bleskovo sa však zorientoval. Pozviechal sa a bez jediného slova Engelsovi vrazil.

„Nechal si ma skapať!“

„Čo som mal asi robiť?!“ zavrčal a odpľul si krvavú slinu. „Kyslík by nám obom nevystačil a jeden z nás sa musel dožiť príchodu tvojej kompánie. Kontroloval som ťa, nedovolil som tvojej duši úplne sa odpútať od tela. Držal som ťa nakrátko, nepustil som ťa k mimozemskej entite. Nehrozilo, že by som ťa nedokázal vrátiť. Pokým by som žil ja.“

Torn len zavrčal, potom presunul svoju pozornosť na ostatných agentov.

„Som ozaj rád, že vás vidím, chlapci.“

„Na centrále zaznamenali silnejšie energetické výkyvy, neprirozdené aj pre geozónu. Napadlo im, či zase nelietaš v problémoch, keďže ťa sem vyslali a nehlásil si sa. Upovedomili nás a my sme okamžite sadli do áut. Zdá sa, že sme prišli práve včas. Čo tu robí tento, že som taký smelý?“ spýtal sa Heňo, veliteľ miestnej sekcie agentov a pohľadom prebodával nekromanta.

Dávid mlčal. Nechcel schytať od agentov ďalšiu po papuli, kým boli v rauši. Ale vrhol významný pohľad na Torna. Tie energetické výkyvy, ktoré Agentúra zachytila, zrejme spôsobil sám, keď sa počas ponoru snažil ubrániť entite. Prakticky len vďaka nemu sa dožili záchrany.

Torn pochopil a v skratke všetko vysvetlil kolegom. Keď skončil, ešte dobrých tridsať sekúnd naňho civeli s otvorenými ústami.

„Takže teraz čo?“ spýtal sa Heňo.

„Môžeme to tu uzavrieť a vypýtať si z centrály pomoc, ale stojíme proti neznámej sile. Nevieme, čoho je entita schopná, keď sa naozaj naštve. Nehovoriac o tom, že už teraz v metasvete spôsobuje riadny chaos.“

„Ak chce ísť preč, tak by sme ju mali pustiť,“ ozval sa Dávid a nevšímal si nenávistné pohľady agentov. Nikto o ňom ako o nekromantovi nemal vysokú mienku. „Skôr než nám kvôli nej imploduje metasvet.“

„Ako si to predstavuješ?“ vyzvedal Torn, keďže ostatným Dávid nestál za debatu.

„Ja neviem, toto je vaša parketa. Len uvažujem nahlas. Chce využiť energiu duší, ale nemá dosah na všetky, ktoré by potrebovala. Preto si vyrába nových mŕtvych. Nie celkom šťastné riešenie, však? No ak by sme dokázali nakumulovať dostatočne silnú energiu, vďaka ktorej by entita prekonala prirodzenú bariéru metasveta, no... možno by sme sa jej zbavili. Keď máš v pasci myš a zrazu jej uvoľníš klepec, vystrelí preč ako namydlená.“

„To by mohlo fungovať,“ zamyslel sa Heňo. „Otázka je, ako nakumulujeme toľko energie.“

„Ponorím sa,“ ponúkol sa neochotne Dávid. „Skúsim nalákať duše k sebe a potom ich poslať entite. Dokážem ich zhromaždiť viac ako ona. Ja som tu doma, metasvet je môj rybník. Ale bude to šialene náročné, takto vo veľkom som nikdy nepracoval. Entita ma tiež zrejme bude považovať za nepriateľa alebo ma skátka bude chcieť pohltiť, len čo vo mne rozpozná novú silu. Moje telo to nemusí vydržať.“

Heňo pokynul ďalšiemu agentovi a ten sa okamžite rozbehol k dodávke zaparkovanej obďaleč. Keď sa vracal, niesol so sebou lekárničku, nejaký batoh a defibrilátor.

„Nemusíš sa báť, Engels, máme fajnové vybavenie. Pred ponorom ti podáme špeciálne namiešané stimulanty a ak bude treba, aj počas neho. Nenechám ťa exnúť tak, ako si ty nechal mňa,“ fľochol mu do tváre Torn.

„Spoločné problémy a hrozba smrti tam v štôlni nás celkom zblížili, že?“ zaškeril sa Engels a ľahol si na ponúkanú podložku podobnú tej na jogu, ktorú pohotovo rozprestrel na zemi Heňo. Poslušne sa nechal napojiť na Holterov monitor, ktorý slúžil na zaznamenávanie aktivity medicínskych signálov ako EKG a EEG. Nato dovolil agentovi-zdravotníkovi pichnúť mu stimulanty.

Torn nekromantovi ukázal vztýčený prostredník.

Dávid opäť zavrel oči a odpútal svoju myseľ. Chvíľu sa nič nedialo. Potom začal šklbať prstami na pravej ruke. Nevydal zo seba jediné slovo, ale v tvári sa mu zračilo vypätie. Bolo jasné, že zvádza nejaký boj.

„Ide všetko, ako má?“ sondoval Heňo.

„Zatiaľ áno, funkcie má v norme, hoci...“ zdravotník nedopovedal.

Nekromant sa zrazu prehol ako luk, podložky sa dotýkal len lopatkami a pätami. Dlaňami mimovoľne mlátil do zeme a zuby mu cvakali. Agent preletel pohľadom monitor, na ktorom sa mihali čiary v besnom tempe. Rýchlo vzal injekciu a pichol ju Dávidovi do ramena. Ten sa o chvíľu upokojil. Pripomínal zasa už len spiaceho muža.

Neprešla ani minúta, keď ho zase prehlo, tentokrát sa zvíjal v akomsi epileptickom kŕči. Z nosa a kútikov úst mu tiekla krv. Prstami udieral do zeme tak silno, že si zlomil malíček. Zvuk lámanej kosti nikomu pohodu nepridal.

„Rob voľačo!“ zahučal Torn na zdravotníka.

„Nemôžem! Ani nie pred minútou som mu šľahol druhú dávku! Tretia ho zabije skôr ako to, čo naňho číha v metasvete!“

„Do psej matere! Musíme ho prebudiť!“ prikázal Torn.

„Čo ak je len kúsok od toho, aby tú vec odpálil zase späť do ďalšej galaxie?! Musíme mu dať čas!“ namietal Heňo.

„Podľa teba fakt vyzerá, že má čas?!“ štekol Torn.

Nekromantovi sa z úst vyvalil prúd krvi. Torn odsotil agenta a vrhol sa k Dávidovmu telu. V rovnakej chvíli, ako sa na monitore zjavili dve súvislé čiary zobrazujúce životné funkcie, Torn obklopil Engelsa energetickým poľom, snažiac sa vytiahnuť jeho vedomie späť na povrch. Keby sa mu to nepodarilo, Engels by zrejme ostal v kóme rovnako ako jeho sestra. Energopole fungovalo ako maják, na ktorý by sa nekromantova myseľ mohla upnúť a nezablúdiť.

Agent-zdravotník bleskovo nabil defibrilátor a priložil ho Dávidovi na hruď. Pustil mu do tela výboj. Srdce opäť naskočilo.

Vedomie ešte nie.

„Ak tu zomrie, tak si nájdem najbližšieho nekromanta a nechám ho povolať späť jeho dušu, aby som ho mohol zase zabiť!“ zavrčal Torn, pričom stále kľačal vedľa neho a udržiaval energopole.

Potom Dávid otvoril oči. Prebehol pohľadom po okolí, ale zorientoval sa rýchlo. Oblizol si pery, aby zistil, že sú od krvi. Zdvihol pravú ruku a sykol od bolesti, všimol si čudne skrútený malíček.

„Nechcem vidieť, ako vyzerám,“ zachripel.

Náhle sa okolím prehnala neviditeľná vlna taká silná, že tých, ktorí stáli, zhodila z nôh. Torn si kryl hlavu predlaktiami a sklonil sa nad Dávida, aby ochránil aj jeho.

Okamih nato Heňovi zazvonil telefón. Prijal hovor.

„Počúvam... hej... tak akosi... jasné, super. Dík. Postarám sa tu o zvyšok,“ potvrdil a zložil. Obrátil k Tornovi. „Tak mám dobré správy, vážení. Z centrály hlásia, že už žiadnu geozónu nevidia. Asi sme sa mimozemskej entity zbavili.“

„To by som prosil,“ ozval sa Dávid, sadol si, zaprel sa rukou o zem, aby sa nesklátil a unavene prijal energeťák, ktorý mu podal agent. „Musel som bojovať na dvoch frontoch. Jednak som k sebe lákal duše, enormné množstvo duší a jednak sa bránil pred entitou. Ak ju toto neposlalo niekam poriadne ďaleko, potom už neviem. Tento sa o mňa bál, že?“ ukázal prstom na Torna, ktorý ešte stále kľačal vedľa neho.

„Držal som okolo teba energomaják v nádeji, že to pomôže tvojej mysli vrátiť sa,“ vysvetlil podrážene Torn a hádam bol aj ochotný mu vraziť, no z ničoho nič zaťal zuby od bolesti a skrútil sa v kŕči. Napínalo ho na vracanie, ale nič z neho nevyšlo. Držal sa za hruď, mal pocit, že mu exploduje srdce. Chvel sa ako narkoman počas absťáku.

Dávid naňho pár sekúnd civel, kým si dal dva a dva dohromady. Náhle z Torna zacítil sálať veľmi povedomú energiu.

„Si rovnako dobrý magnet ako tá entita!“

„Engels, prisahám, že ťa...“ skučal a cítil sa, akoby si vnútornosti odložil do centrifugy. Po pár sekundách nepríjemný pocit pominul. V krátkom slede sa však celá tortúra zopakovala ešte trikrát. Až keď bol schopný sa normálne zhlboka nadýchnuť, Dávid pokračoval: „Nechápeš?! Teraz, keď už nič nasilu nedrží duše v metasvete, podarilo sa ti to, čo mne nie! Náhodou si na seba naviazal dušu mojej sestry! Vykazuješ všetky príznaky! Tesne pred uvoľnením obrovského množstva sily v metasvete, si vykonal energetickú protiakciu! Skutočne to zafungovalo ako maják a keď entita prestala blokovať duše, pritiahol si tú sestrinu k sebe! To je... fascinujúce. Otvárajú sa nám ohromné možnosti, ako pracovať s metasvetom.“

„Nie je žiadne *nám*, Engels,“ vrátil ho späť na zem Torn. Mračil sa ako boh pomsty.

„To mi neurobíš... Potrebujem tvoju pomoc. Ona bez teba umrie,“ zaprosil naliehavo Dávid. Zdvihol ruky na znak, že chce uzavrieť mier.

Torn si uvedomil, že tentokrát nekromant nehrá žiadne hry. V živote mu v tvári nevidel takú pokoru.

„V poriadku. Jasné, že jej pomôžem. Ale potom skočíme k nám na centrálu. Na slovíčko ohľadom tvojich právomocí,“ skrížil si ruky na hrudi a počkal na Engelsov súhlas.

„Chlapci, hoďte nás do nemocnice za sestrou pána Engelsa,“ kývol napokon agentom. „Musíme niečo dokončiť.“